NEUVOSTON ASETUS (EY) N:o 1912/2005,
annettu 23 päivänä marraskuuta 2005,
eräiden Argentiinasta tuotavien sellaisenaan nautittavaksi tarkoitettujen viinien, joiden viininvalmistusmenetelmistä ei säädetä asetuksessa (EY) N:o 1493/1999, tarjoamisen ja toimittamisen sallimisesta annetun asetuksen (EY) N:o 527/2003 muuttamisesta
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen,
ottaa huomioon viinin yhteisestä markkinajärjestelystä 17 päivänä toukokuuta 1999 annetun neuvoston asetuksen (EY) N:o 1493/1999 (1) ja erityisesti sen 45 artiklan 2 kohdan,
ottaa huomioon komission ehdotuksen,
sekä katsoo seuraavaa:
(1)
Poiketen siitä, mitä asetuksen (EY) N:o 1493/1999 45 artiklan 1 kohdassa säädetään, asetuksessa (EY) N:o 527/2003 (2) säädetään, että yhteisöön voidaan tuoda Argentiinassa tuotettuja viinejä, joiden valmistuksessa on käytetty eräitä viininvalmistusmenetelmiä, joista ei säädetä yhteisön lainsäädännössä. Tällaisia viinejä sai tuoda 30 päivään syyskuuta 2005 asti.
(2)
Komission edustama yhteisö ja Mercosur, jonka jäsenvaltio Argentiina on, käyvät parhaillaan neuvotteluja viinikauppaa koskevan sopimuksen tekemiseksi. Neuvottelut koskevat erityisesti osapuolten viininvalmistuskäytäntöjä ja -menetelmiä ja maantieteellisten merkintöjen suojaa.
(3)
Neuvottelujen jatkumisen helpottamiseksi olisi säädettävä, että poikkeuksen, jonka mukaan Argentiinassa tuotettaviin, yhteisöön tuotaviin viineihin voidaan lisätä omenahappoa, olisi oltava voimassa kunnes neuvottelujen tuloksena syntyvä sopimus tulee voimaan ja enintään 31 päivään joulukuuta 2006 asti.
(4)
Sen vuoksi asetus (EY) N:o 527/2003 olisi muutettava vastaavasti,
ON ANTANUT TÄMÄN ASETUKSEN:
1 artikla
Korvataan asetuksen (EY) N:o 527/2003 1 artiklan 1 kohdan toisessa alakohdassa päivämäärä ”30 päivään syyskuuta 2005” päivämäärällä ”31 päivään joulukuuta 2006”.
2 artikla
Tämä asetus tulee voimaan päivänä, jona se julkaistaan Euroopan unionin virallisessa lehdessä.
Sitä sovelletaan 1 päivästä lokakuuta 2005.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 23 päivänä marraskuuta 2005.